ຣັດເຊຍແລະຢູເຄຣນ ຈັບຜູ້ຕ້ອງສົງໄສ ທີ່ພະຍາຍາມ ຈະລອບສັງຫານ ທ່ານພູຕິນ (ເບິ່ງສະໄລດ໌)
ລາຍງານຂ່າວເວົ້າວ່າ ທາງການຣັດເຊຍແລະຢູເຄຣນ ໄດ້ສະກັດກັ້ນ ແຜນການລອບສັງຫານ ນາຍົກລັດຖະມົນຕີພູຕິນ.
ທີ່ຣັດເຊຍ ໂທລະພາບແຫ່ງລັດລາຍງານຂ່າວວ່າ ທາງການຣັດເຊຍແລະຢູເຄຣນໄດ້ຈັບ ກຸມຜູ້ຕ້ອງສົງໄສກຸ່ມນຶ່ງ ທີ່ຖືກກ່າວຫາວ່າ ພະຍາຍາມຈະລອບສັງຫານທ່ານ Vladimir Putin ນາຍົກລັດຖະມົນຕີຣັດເຊຍ ສະຖານີໂທລະພາບ ຊ່ອງນຶ່ງ ກ່າວໃນວັນຈັນມື້ນີ້ວ່າ ພວກຜູ້ຕ້ອງສົງໄສດັ່ງກ່າວໄດ້ວາງ ແຜນທີ່ຈະລອບສັງຫານທ່ານພູຕິນໃນກຸງມົສກູໃນທັນທີຫລັງຈາກການເລືອກຕັ້ງປະທາ ນາທິບໍດີຣັດເຊຍ ໃນວັນທີ 4 ມີນາໜ້ານີ້ ລາຍງານເວົ້າວ່າ ພວກຕ້ອງສົງໄສໄດ້ຖືກຈັບ ກຸມທີ່ເມືອງທ່າກໍາປັ່ນ Odessa ແຄມທະເລດໍາຂອງຢູເຄຣນ ລາຍງານຂ່າວອ້າງຄໍາເວົ້າຂອງພວກເຈົ້າໜ້າທີ່ຮັກສາຄວາມປອດໄພຂອງຢູເຄຣນວ່າ ພວກຕ້ອງສົງໄສຖືກຈັບກຸມໃນຕົ້ນປີນີ້ ຫລັງຈາກເກີດເຫດລະເບີດຂຶ້ນໃນຂະນະທີ່ພວກ ເຂົາເຈົ້າກໍາລັງຮຽນເຮັດລະເບີດຢູ່ນັ້ນ ລາຍງານເວົ້າຕໍ່ໄປວ່າ ພວກວາງແຜນແມ່ນເຮັດ ວຽກໃຫ້ກຸ່ມນຶ່ງທີ່ຢາກຈັດຕັ້ງລັດອິສລາມຂຶ້ນໃນເຂດ CauCasus ເໜືອຂອງຣັດເຊຍ ນັ້ນ ລາຍງານບໍ່ໄດ້ອ້າງຊື່ພວກເຈົ້າໜ້າທີ່ຮັກສາຄວາມປອດໄພຄົນໃດ ໂຄສົກຂອງທ່ານ Putin ໄດ້ຢືນຢັນລາຍງານຂ່າວນີ້ ຕໍ່ອົງການຂ່າວ Itar-Tass ແຕ່ບໍ່ໄດ້ ໃຫ້ລາຍລະອຽດເພີ່ມເຕີມ ມີການຄາດກັນຢ່າງແຜ່ຫລາຍວ່າ ນາຍົກລັດຖະມົນຕີພູຕິນຈະຊະນະການເລືອກຕັ້ງເປັນ ປະທານາທິບໍດີສະໄໝທີສາມໃນການເລືອກຕັ້ງໃນເດືອນມີນາຕໍ່ໜ້ານີ້ ຫລັງຈາກໄດ້ດໍາ ລົງຕໍາແໜ່ງປະທານາທິບໍດີມາກ່ອນແລ້ວ 2 ສະໄໝ ແຕ່ປີ 2000 ຫາ 2008 ນັ້ນ ນັບແຕ່ນັ້ນມາ ຣັດເຊຍໄດ້ຕໍ່ສະໄໝການດໍາລົງຕໍາແໜ່ງປະທານາທິບໍດີອອກໄປເປັນ 6 ປີ ຖ້າຫາກໄດ້ຮັບເລືອກຕັ້ງອີກ ທ່ານພູຕິນ ຊຶ່ງເວລານີ້ມີອາຍຸ 59 ປີນັ້ນ ກໍຈະສາມາດເປັນ ປະທານາທິບໍດີໄດ້ຕື່ມອີກ 2 ສະໄໝ ແລະຈະຄອງອໍານາດໄປຮອດປີ 2024